हमर बेंचक पाछूक बेंचपर कातसँ बैसल ओ छौड़ी आ ओकरा संग बैसल पाँच टा छौड़ा मैथिल संस्कारपर प्रश्न चिन्ह लगा रहल छल । दू टा छौड़ा ओहि छौड़ी के बाजै लेल कहलक आ छौड़ी आइ लभ यू बाजि देलक । एकटा छौड़ा कैमरा लऽ तैयार छल । पाँचोमे जे हैण्डसम छल छौड़ीक कान्हपर हाथ रखबे केलक कि दोसर छौड़ा टिपलक"कने और नीच्चा हथ राख ने रौ" । छौड़ि कान्हपर राखल हाथपकरि नीच्चा ससारैत डाँरपर रखेलक । सब संग एहिना सेल्फी राउण्ड चलैत रहल । बीच-बीचमे हँसी-मजाखक संग पाँचो छौड़ीपर अपन-अपन हिस्सा टेबि रहल छल । सभक पसिन कएल हिस्साक नाम सुनि छौड़ी बिहुँसि उठै छल । हमरा सामने मंचसँ प्रोफेसर साहेब 'सीताक चरित्र'पर व्याख्यान दऽ रहल छलाह मुदा हमरा पाछूक साउण्डपर हँसी-ठहक्का आ अश्लील संवाद संग 'पांचालीक चरित्र' सुनाइ पड़ि रहल छल । 